
LIETUVOS RESPUBLIKOS
SVEIKATOS DRAUDIMO ĮSTATYMO NR. I-1343 
2, 26 IR 27 STRAIPSNIŲ PAKEITIMO 
ĮSTATYMAS

2018 m.		Nr.
Vilnius

1 straipsnis. 2 straipsnio pakeitimas
Papildyti 2 straipsnį 13 dalimi:
„13. Stacionare teikiamos aktyviojo gydymo paslaugos - dienos chirurgijos ir stacionarinės asmens sveikatos priežiūros paslaugos, teikiamos pacientams dėl ūmios ligos, lėtinės ligos paūmėjimo ar sužalojimo, kai reikalingas ištyrimas ir (ar) aktyvus medikamentinis, ir (ar) chirurginis gydymas.“

2 straipsnis. 26 straipsnio pakeitimas 
Pakeisti 26 straipsnį ir jį išdėstyti taip:
„26 straipsnis. Teritorinių ligonių kasų sutartys su asmens sveikatos priežiūros 
įstaigomis, vaistinėmis bei optikomis“
1. Apdraustųjų asmens sveikatos priežiūros išlaidos apmokamos vadovaujantis teritorinės ligonių kasos ir asmens sveikatos priežiūros įstaigos sutartimis. 
2.	Teritorinės ligonių kasos sudaro sutartis su stacionarines aktyviojo gydymo paslaugas teikiančiomis asmens sveikatos priežiūros įstaigomis, kurios pagal Sveikatos priežiūros įstatymo 11 straipsnio 1 dalį priskiriamos LNNS valstybės ir savivaldybių biudžetinių bei viešųjų įstaigų tinklui (toliau – tinklui priskiriamos įstaigos) ir turi licenciją sveikatos priežiūros veiklai arba yra akredituotos šiai veiklai, joms pateikus atitinkamą prašymą. Sutartis su kiekviena tinklui priskiriama įstaiga sudaroma dėl jai pavedamų teikti asmens sveikatos priežiūros paslaugų. 
3.	Sutartys su kitomis asmens sveikatos priežiūros įstaigomis (tinklui nepriskiriamomis įstaigomis), turinčiomis licenciją sveikatos priežiūros veiklai arba akredituotomis šiai veiklai ir pateikusiomis atitinkamą prašymą, sudaromos dėl stacionarinių aktyviojo gydymo paslaugų teikimo apdraustiesiems ir šių paslaugų apmokėjimo tik tuo atveju, jei tinklui priskiriamos įstaigos neužtikrina šių paslaugų teikimo pagal iš anksto nustatytą jų teikimo mastą, ir tik dėl tos šių paslaugų dalies, kurios trūksta nustatytam jų teikimo mastui užtikrinti. Šias sutartis teritorinė ligonių kasa gali sudaryti su tinklui nepriskiriamomis įstaigomis, jei jos atitinka visas toliau nurodytas sąlygas:  
1)	asmens sveikatos priežiūros įstaiga užtikrina Privalomojo sveikatos draudimo fondo biudžeto lėšomis kompensuojamų asmens sveikatos priežiūros paslaugų teikimą pacientams bazinėmis kainomis;   
2)	asmens sveikatos priežiūros įstaiga yra sumokėjusi visus mokesčius valstybei, nėra padariusi mokestinių ir kitų su sveikatos priežiūros paslaugų teikimu susijusių pažeidimų;
3)	asmens sveikatos priežiūros įstaigos finansinių įsipareigojimų bendrojo (einamojo) likvidumo koeficiento reikšmė ne mažesnė kaip 1.
4.	Teritorinė ligonių kasa sutartis dėl asmens sveikatos priežiūros paslaugų dalies, kurios trūksta iš anksto nustatytam jų teikimo mastui užtikrinti, sudaro su šio straipsnio 3 dalyje nurodytas sąlygas atitinkančiomis asmens sveikatos priežiūros įstaigomis (nepriskiriamomis tinklui), įvertinusi jas sveikatos apsaugos ministro nustatyta tvarka pagal šiuos kriterijus:
1)	atitinkamų asmens sveikatos priežiūros paslaugų, dėl kurių prašoma sudaryti sutartį, teikimo patirtis;
2)	atitinkamas asmens sveikatos priežiūros paslaugas teikiančių gydytojų etatų skaičius;
3)	suteiktų atitinkamų asmens sveikatos priežiūros paslaugų skaičius per metus;
4)	atitinkamos planinės asmens sveikatos priežiūros paslaugos laukimo trukmė;
5)	įstaiga yra įsipareigojusi teikti atitinkamas asmens sveikatos priežiūros paslaugas visa apimtimi;
6)	įstaigoje teikiamų asmens sveikatos priežiūros paslaugų kompleksiškumas.
5.	Teritorinė ligonių kasa sutartį dėl asmens sveikatos priežiūros paslaugų dalies, kurios trūksta iš anksto nustatytam jų teikimo mastui užtikrinti, sudaro su geriausiai įvertintomis pagal šio straipsnio 4 dalyje nurodytus kriterijus asmens sveikatos priežiūros įstaigomis. Šio straipsnio 4 dalyje nurodytų kriterijų siektinas reikšmes ir vertinimo pagal šiuos kriterijus tvarką nustato Vyriausybė.
6.	Sutartys dėl pirminės ambulatorinės asmens sveikatos priežiūros, slaugos ir palaikomojo gydymo paslaugų teikimo ir apmokėjimo sudaromos su licenciją sveikatos priežiūros veiklai turinčiomis arba akredituotomis šiai veiklai ir pageidaujančiomis tokias sutartis sudaryti asmens sveikatos priežiūros įstaigomis nustatytam Sveikatos sistemos įstatymo 12 straipsnio 6 dalyje mastui užtikrinti. 
7.	Vaistinėse išduoti kompensuojamieji vaistai ir medicinos pagalbos priemonės bei optikose išduotos kompensuojamosios medicinos pagalbos priemonės apmokamos pagal teritorinės ligonių kasos ir vaistinių bei optikų sutartis. Teritorinės ligonių kasos sudaro sutartis su pageidaujančiomis jas sudaryti vaistinėmis, turinčiomis licenciją farmacinei veiklai, ir su pageidaujančiomis sutartis sudaryti optikomis, gavusiomis notifikavimo pažymą apie teikiamų į Lietuvos rinką medicinos prietaisų įregistravimą (t. y. turinčiomis leidimą gaminti ir prekiauti akinių lęšiais). Visi apdraustieji turi teisę susipažinti su šiomis sutartimis.
8. Sutartys tarp teritorinių ligonių kasų ir asmens sveikatos priežiūros įstaigų, tarp teritorinių ligonių kasų ir vaistinių ar optikų sudaromos vadovaujantis Civiliniu kodeksu, šiuo ir kitais įstatymais bei Sveikatos apsaugos ministerijos nustatyta tvarka. Visi apdraustieji turi teisę susipažinti su sudarytomis sutartimis. 
9. Šiame straipsnyje nurodytų sutarčių tipines formas, kuriose nurodytos esminės sutarties sąlygos: sutarties šalių teisės ir pareigos, teisės aktuose nustatyti asmens sveikatos priežiūros paslaugų teikimo reikalavimai ar reikalavimai dėl išlaidų už vaistinėse išduodamus kompensuojamuosius vaistus ir medicinos pagalbos priemones, kainodaros taisyklės, atsiskaitymų tvarka, sutarties šalių atsakomybė, ginčų sprendimo tvarka, sutarties nutraukimo tvarka, sutarties galiojimas, papildymas ar sustabdymas, tvirtina Valstybinės ligonių kasos direktorius.“

3 straipsnis. 27 straipsnio pakeitimas 
1.	Pakeisti 27 straipsnio pavadinimą ir jį išdėstyti taip:
„27 straipsnis. Teritorinių ligonių kasų atsiskaitymo su asmens sveikatos priežiūros
įstaigomis, vaistinėmis ir optikomis tvarka bei terminai“
2.	Pakeisti 27 straipsnio 1 dalį ir ją išdėstyti taip:
„1. Teritorinė ligonių kasa sutartyje nustatytomis sąlygomis, neviršydama joje numatytų finansinių įsipareigojimų ir patvirtinto Privalomojo sveikatos draudimo fondo biudžeto asignavimų, apmoka asmens sveikatos priežiūros įstaigos, vaistinės ar optikos, su kuria ji yra sudariusi sutartį, pateiktas sąskaitas. Už apdraustiesiems suteiktas asmens sveikatos priežiūros paslaugas, išduotus kompensuojamuosius vaistus ar medicinos pagalbos priemones atsiskaitoma su asmens sveikatos priežiūros įstaigomis, vaistinėmis ir optikomis sveikatos apsaugos ministro nustatyta tvarka ir patvirtintomis bazinėmis kainomis.“
3.	Pakeisti 27 straipsnio 2 dalį ir ją išdėstyti taip:
„2. Sąskaitas už suteiktas asmens sveikatos priežiūros paslaugas ir išduotus kompensuojamuosius vaistus bei medicinos pagalbos priemones kartą per mėnesį asmens sveikatos priežiūros įstaigos, vaistinės ir optikos pateikia tai teritorinei ligonių kasai, su kuria yra sudariusios sutartį. Teritorinė ligonių kasa ne vėliau kaip per 30 dienų nuo sąskaitos gavimo dienos perveda pinigus sudariusioms su ja sutartis asmens sveikatos priežiūros įstaigoms, vaistinėms  ir optikoms atsiskaitydama pagal pateiktas sąskaitas. Jei teritorinės ligonių kasos laiku neatsiskaito, turi būti mokami delspinigiai įstatymų ir kitų teisės aktų nustatyta tvarka.“


4 straipsnis. Įstatymo įsigaliojimas, įgyvendinimas ir taikymas
1.	Šis įstatymas, išskyrus šio straipsnio 2 dalį, įsigalioja 2019 m. sausio 1 d. 
2.	Vyriausybė iki 2018 m. gruodžio 31 d. priima šio įstatymo įgyvendinamuosius teisės aktus.
3.	Šis įstatymas taikomas sudarant sutartis dėl asmens sveikatos priežiūros paslaugų ir jų teikimo išlaidų apmokėjimo 2020 metams.


Skelbiu šį Lietuvos Respublikos Seimo priimtą įstatymą.

